ธปท.สั่งสำรองเงินตั๋วบี/อี
ธปท.เล็งออกเกณฑ์ให้นับรวมตั๋วบี/อี เข้าเป็นฐานเงินฝาก
19 ก.ย. 2554

วางสินทรัพย์6%เท่าเงินฝากแบงก์ชี้ลูกค้าได้ดอกน้อยลง
ธปท.เล็งออกเกณฑ์ให้นับรวมตั๋วบี/อี เข้าเป็นฐานเงินฝาก เพื่อสร้างความมั่นคงทางสภาพคล่องในระบบการเงิน และป้องกันปัญหาสภาพคล่องในระบบสถาบันการเงินสะดุด 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า กำลังอยู่ระหว่างพิจารณาออกหลักเกณฑ์กำกับดูแลการออกตั๋วแลกเงิน (บี/อี) เพิ่มเติม โดยจะให้สถาบันการเงิน และธนาคารพาณิชย์นับรวมมูลค่าการออกตั๋วบี/อีเข้ากับฐานเงินฝาก เพื่อดำรงสินทรัพย์สภาพคล่องขั้นต่ำ 6% เหมือนเงินฝาก เรื่องนี้ ธปท.ได้นำเข้าหารือในที่ประชุมคณะกรรมการนโยบายสถาบันการเงิน (กนส.) เมื่อวันที่ 14 ก.ย. บ้างแล้ว 
“สาเหตุที่ต้องให้นับรวมตั๋วบี/อีกับเงินฝาก เพื่อดำรงสินทรัพย์สภาพคล่องเหมือนกันนั้น เนื่องจากต้องการสร้างความมั่นคง และป้องกันปัญหาด้านสภาพคล่องของระบบธนาคารพาณิชย์ ที่อาจจะเกิดขึ้นในอนาคตกับการออกตั๋วบีอี เวลาสภาพคล่องกระตุกจะได้ไม่มีปัญหา เป็นการป้องกันไว้ก่อน เพราะปัจจุบันธนาคารได้หันมาให้ความสำคัญ นิยมระดมทุนผ่านช่องทางการออกตั๋วบีอีขายกับนักลงทุนรายย่อยมากขึ้น” นายประสาร กล่าว
นายประสาร กล่าวว่า ปกติบัญชีด้านขวาของธนาคารจะมีเงินฝาก และด้านซ้ายจะมีสินทรัพย์สภาพคล่อง เช่น เงินสด พันธบัตรรัฐบาล ซึ่งเป็นเรื่องปกติของเงินฝากที่ต้องดำรงสินทรัพย์สภาพคล่อง แต่คราวนี้ธปท.อยากให้เอาตั๋วบี/อีเข้ามารวมด้วย จะได้ทำให้ธนาคารมีสภาพคล่องและมีความมั่นคงมากขึ้น อย่างไรก็ตาม ในเรื่องการกำกับดูแลการออกตั๋วบี/อีว่าต่อไปจะต้องจำกัดการขายให้เฉพาะรายใหญ่อย่างเดียวหรือไม่นั้น เป็นอำนาจของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่จะพิจารณา ไม่อยู่ในอำนาจการดูแลของ ธปท.
นายเกริก วณิกกุล รองผู้ว่าการ ด้านเสถียรภาพสถาบันการเงิน ธปท. เปิดเผยว่า ขณะนี้ ธปท.ได้เตรียมการร่างประกาศหลักเกณฑ์การกำกับดูแลตั๋วบี/อีไว้เสร็จแล้ว แต่ยังคงต้องรอรับฟังความเห็นของสถาบันคุ้มครองเงินฝาก (สคฝ.) และ ก.ล.ต.ก่อนว่าคิดเห็นต่อเรื่องนี้อย่างไร หรือติดขัดอะไรหรือไม่ เพราะในการกำกับดูแลตั๋วบี/อีในปัจจุบัน ธปท.จะทำงานร่วมกับ สคฝ. และ กลต.ด้วย หากไม่มีปัญหาอะไรน่าจะออกประกาศหลักเกณฑ์เรื่องนี้เพื่อให้มีผลบังคับใช้ได้ภายใน 1 เดือน
“ในเรื่องนี้เราได้เตรียมการไว้เสร็จเรียบร้อยแล้ว รอแค่ฟังความเห็นในส่วนของสคฝ.และกลต.ก่อน ถ้าไม่มีอะไรอีก 1 เดือนก็น่าจะบังคับใช้ได้ แต่การให้ดำรงสินทรัพย์สภาพคล่องของตั๋วบี/อี เหมือนเงินฝากไม่ได้หมายความว่าธปท.ห่วงสภาพคล่องมาก เพราะปัจจุบันฐานะของระบบธนาคารพาณิชยืไทยอยู่ในเกณพ์ที่ดี เพียงแต่ธปท.อย่างดูแลให้สอดคล้องกับการเปลี่ยนแปลงใหม่เท่านั้น” นายเกริกกล่าว
ทั้งนี้ การออกมาตรการดูแลตั๋วบี/อีเป็นหนึ่งในนโยบายที่กระทรวงการคลังมอบหมายให้ธปท.มาดูแล เพราะคลังมีคววามกังวล ว่าตั๋วบี/อีที่เริ่มหันมานิยมในหมู่นักลงทุนรายย่อย ซึ่งมีรายได้ต่ำลงนั้นอาจสร้างปัญหาให้ระบบได้ เพราะนักลงทุนรายย่อยเหล่านี้อาจจะยังไม่ค่อยมีความรู้เข้าใจมากนัก จึงต้องการให้ธปท.ดูแลมากขึ้น ที่สำคัญปัจจุบันปริมาณการออกตั๋วบีได้เพิ่มขึ้นต่อเนื่อง โดยมีสัดส่วนประมาณ 15% ของฐานเงินฝากทั้งระบบ ณ เดือนก.ค.ปีนี้มีประมาณ 11.07 ล้านล้านบาท 
&amp;&lt;2288;
&amp;&lt;2288;
&amp;&lt;2288;
&amp;&lt;2288;
&amp;&lt;2288;
&amp;&lt;2288;
&amp;&lt;2288;